આ અંગે કિશોરભાઇ હરિજને જણાવ્યું હતું કે, મહુધાના બ્લોક નં. ૧૪૯૭ ક્ષેત્રફળ વાળી જમીન અગાઉ કલેક્ટર ખેડાના હુકમથી ગામતળ માટે નીમ થયેલ છે. આ ગામે ગામ રેકર્ડમાં ફેરફાર નોંધ નં. ૬૪૬થી પાડવામાં આવેલ છે. આ જમીન ગ્રામ્ય વિસ્તારમાં રહેતા હરિજનો, આદીવાસીઓને, ખેતમજુરોને રહેઠાણ માટે ૧૦૦ ચો.મીટર મફત આપવાના કામે કેન્દ્ર સરકારની યોજના હેઠળ ગામતળ નીમ કરી હતી. આ જમીનમાં કેન્દ્ર સરકારની આવાસ યોજના હેઠળ આવાસો બાંધવામાં આવ્યા હતા. અને તે આવાસો હરિજનોને ફાળવવામાં આવેલા હતા. પરંતુ આ આવસોમાં રહેવા માટે ન જતા આ આવાસો જર્જરીત થઇ ગયા હતા. હાલમાં કોઇ પણ પ્રકારની મંજૂરી મેળવ્યા સિવાય આ જમીન પર ઓક્સિડેશન પ્લાન્ટ ઉભો કરી દેવાયો છે. જે માટેની કોઇ મંજૂરી પણ લેવામાં આવી નથી. જેથી અનેક પ્રશ્નો ઉભા થયા છે. માહિતી અધિકાર હેઠળ આ અંગેની માહિતી માગણવામાં આવતા પાલિકાએ આ અંગે જવાબ આપ્યો હતો કે, આ જગ્યા ગામથી દૂર આવેલી હોવાથી કોઈ હરીજન આ આવાસોમાં રહેવા ગયેલા ન હતા. તેમજ આ આવાસો અતિવૃષ્ટિમાં પડી ગયા હતા. આ નીમ જમીનનો હુકમ રદ્દ કરવા મામલતદાર મહુધાએ કલેક્ટર નડિયાદને જરૂરી દરખાસ્ત કરેલી છે પરંતુ આ કામે હજુ સુધી કોઈ કાર્યવાહીની અદ્યતન નોંધ ૭-૧૨ના રેકર્ડમાં પાડવામાં આવેલ નથી.